Na temelju članka 86. stavka 3. Zakona o prostornom uređenju („Narodne novine“ br. 153/13, 65/17, 114/18, 39/19, 98/19, 67/23 i 155/25) i članka 38. Statuta Općine Fažana-Fasana („Službene novine Istarske županije“ br. 25/22), te na temelju pribavljenog prethodnog mišljenja Upravnog odjela za održivi razvoj Istarske županije; KLASA:_______________, URBROJ: __________________, od ______2026. godine, Općinsko vijeće Općine Fažana-Fasana, na sjednici održanoj ____2026. godine, donosi
(nacrt)
ODLUKU

o pokretanju postupka stavljanja izvan snage 
Detaljnog plana uređenja "Fažana-jug II"
I. OPĆE ODREDBE

Članak 1.

Donosi se Odluka o pokretanju postupka stavljanja izvan snage Detaljnog plana uređenja "Fažana-jug II" („Službene novine Istarske županije“ br. 19/06) - u nastavku teksta: Odluka.
Članak 2.

Ova Odluka sadrži: pravnu osnovu za stavljanje izvan snage važećeg Detaljnog plana uređenja „Fažana jug II“ – u nastavku teksta: Plan, razloge za stavljanje izvan snage Plana, obuhvat dijela Plana koji se stavlja izvan snage, sažetu ocjenu stanja u obuhvatu Plana koji se stavlja izvan snage, ciljeve stavljanja izvan snage Plana, način pribavljanja stručnih rješenja, popis javnopravnih tijela određenih posebnim propisima, koja daju zahtjeve (podaci, planske smjernice i dokumente) u postupku stavljanja izvan snage Plana te drugih sudionika, korisnika prostora koji trebaju sudjelovati u postupku, planirani rok za stavljanje Plana izvan snage te izvore financiranja postupka.

II. PRAVNA OSNOVA 

Članak 3.

Pravna osnova za stavljanje izvan snage Plana sadržana je u odredbi članka 113. stavka 1. Zakona o prostornom uređenju (NN br. 153/13, 65/17, 114/18, 39/19, 98/19, 67/23) – u nastavku teksta: Zakon, kojom je propisano da se odredbe Zakona kojima je uređena izrada i donošenje prostornih planova na odgovarajući način primjenjuju na izradu i donošenje izmjena i dopuna prostornih planova te njihovo zasebno stavljanje izvan snage.

Stavljanju izvan snage Plana pristupa se sukladno Zakonu, Prostornom planu uređenja Općine Fažana („Službene novine Istarske županije“ br. 10/06, 9/08, 3/09, 1/14, 1/16, 14/19 , 2/20 – pročišćeni tekst, 21/21, 29/23 – pročišćeni tekst i 4/24 i 17/24) – u nastavku teksta: PPUO, Urbanističkom planu uređenja općine Fažana (Službene novine Istarske županije br. 7/07, 28/22-stavljanje izvan snage dijela plana, 29/23 pročišćeni tekst, 39/23-stavljenje izvan snage dijela plana, 17/24-pročišćeni tekst, i 7/25) i Pravilniku o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (NN br. 106/98, 39/04, 45/04, ispravak 163/04, 9/11), u dijelu kojim se propisuju pravna pravila koja se odnose na sadržaj, mjerila kartografskih prikaza, obvezne prostorne pokazatelje i standard elaborata prostornih planova. 
Nositelj izrade stavljanja izvan snage Plana je Jedinstveni upravni odjel Općine Fažana.
III. RAZLOZI ZA STAVLJANJE IZVAN SNAGE DIJELA PLANA 

Članak 4.
Na području Općine Fažana na snazi je postojeći prostorni plan užeg područja kako slijedi:

Detaljni plan uređenja zona „Fažana jug II“ („Službene novine IŽ“ broj 19/06).
Uvidom u Urbanistički plan uređenja naselja Fažana, za koji je u tijeku postupak izmjene i dopune, utvrđeno je da navedeni Detaljni plan uređenja nalazi unutar granica istog obuhvata. Prostorno planerski koncept Detaljnog plana uređenja više ne postoji, niti je zakonski moguće unutar granica Urbanističkog plana uređenja razvijati Detaljne planove uređenja, budući se radi o planovima iste razine. Uz to, zadnjim izmjenama Prostornog plana uređenja Općine Fažana dana je preporuka o stavljanju van snage navedenog Plana. U skladu s navedenim, Detaljni plan uređenja „Fažana jug“, danas obuhvatom sastavni dio UPU-a naselja Fažana, u potpunosti je potrebno staviti izvan snage, sve kako bi se postupak izrade II ID UPU naselja Fažana mogao nesmetano privesti kraju.
IV. PROSTORNI OBUHVAT 

Članak 5.
Obuhvat dijela Plana koji se stavlja izvan snage iznosi cca 5,16ha, a nalazi se unutar obuhvata važećeg UPU-a naselja Fažana, te je prikazan na grafičkom dijelu u prilogu ove Odluke, kao njenog sastavnog dijela.

V. SAŽETA OCJENA STANJA U OBUHVATU 

Članak 6.
Područje dijela Plana koji se stavlja izvan snage predstavlja južni, u potpunosti izgrađeni dio građevinskog područja naselja Fažana, čija je namjena prostora većinom privedena krajnjoj svrsi.
VI. CILJEVI I PROGRAMSKA POLAZIŠTA 
Članak 7.
Ciljevi za stavljanje izvan snage dijela Plana su:

· Usklađenje sa Prostornim planom uređenja Općine Fažana
· Usklađenje sa zakonskim i podzakonskim parametrima, te trenutnom prostorno-planskom situacijom 
VII. POPIS SEKTORSKIH STRATEGIJA, PLANOVA, STUDIJA, I DRUGIH DOKUMENATA PROPISANIH POSEBNIM ZAKONIMA KOJIMA, ODNOSNO U SKLADU S KOJIMA SE UTVRĐUJU ZAHTJEVI ZA STAVLJANJE IZVAN SNAGE DIJELA PLANA 

Članak 8.
Za potrebe stavljanja izvan snage Plana nije potrebna izrada posebnih stručnih podloga. Postupak stavljanja izvan snage Plana može se provesti temeljem odredbi Zakona te podataka, planskih smjernica i propisanih dokumenata koje će dostaviti nadležna tijela i pravne osobe s javnim ovlastima iz svog djelokruga.
VIII. NAČIN PRIBAVLJANJA STRUČNIH RJEŠENJA
Članak 9.
Za potrebe postupka nije potrebno izraditi posebna stručna rješenja.

IX. POPIS JAVNOPRAVNIH TIJELA ODREĐENIH POSEBNIM PROPISIMA, KOJA DAJU ZAHTJEVE ZA IZRADU PLANA, TE DRUGIH SUDIONIKA KOJI ĆE SUDJELOVATI U STAVLJANJU IZVAN SNAGE DIJELA PLANA 
Članak 10.
U postupku stavljanja izvan snage Plana, u skladu s odredbama članka 90. Zakona, tražit će se zahtjevi (prijedlozi, podaci, planske smjernice, propisani dokumenti i drugi akti prema posebnim propisima), od sljedećih javnopravnih tijela:
· Ministarstvo prostornoga uređenja, graditeljstva i državne imovine, Zagreb, Republike Austrije 20

· Ministarstvo gospodarstva i održivog razvoja, Zagreb, Radnička cesta 80

· Ministarstvo poljoprivrede, Zagreb, Ulica Grada Vukovara 78

· Ministarstvo kulture i medija, Konzervatorski odjel u Puli, Grada Graza 2

· Ministarstvo gospodarstva i održivog razvoja, Uprava za zaštitu prirode, Zagreb, Radnička cesta 80

· Ministarstvo obrane Republike Hrvatske, Zagreb, Trg Kralja Petra Krešimira IV/1

· Ministarstvo regionalnog razvoja i fondova EU, Zagreb, Miramarska cesta 22

· Ministarstvo unutarnjih poslova, Ravnateljstvo policije, Policijska uprava Istarska, Pula, Trg Republike 1

· Ministarstvo prostornoga uređenja, graditeljstva i državne imovine, Zagreb, Dežmanova 10,

· Ministarstvo unutarnjih poslova, Ravnateljstvo civilne zaštite, Područni ured civilne zaštite Rijeka, Služba civilne zaštite Pazin, Pazin, M. B. Rašana 7

· Istarska županija, Upravni odjel za održivi razvoj, Pula, Flanatička 29

· Istarska županija, Upravni odjel za decentralizaciju, lokalnu i područnu (regionalnu) samoupravu, prostorno uređenje i gradnju, Pula, Riva 8

· Zavod za prostorno uređenje Istarske županije, Pula, Riva 8

· Zavod za javno zdravstvo Istarske županije, Pula, Nazorova 23

· Hrvatske vode, VGO za vodno područje slivova Sjevernog Jadrana, Rijeka, Đure Šporera 3

· Državna geodetska uprava, Ured za katastar Pula, Forum 13

· Hrvatske ceste d.o.o., Zagreb, Vončinina 3

· HAKOM - Hrvatska regulatorna agencija za mrežne djelatnosti, Zagreb, Roberta Frangeša Mihanovića 9

· Vodovod Pula-Labin d.o.o., Pula, Radićeva 9

· HEP - ODS d.o.o., Elektroistra Pula, Pula, Vergerijeva 6

· Pula Herculanea d.o.o., Pula, Trg I. Istarske brigade 14

· Pragrande d.o.o., Pula, Trg I. Istarske brigade 14

· Plinara d.o.o., Pula, Industrijska 17

· Istarska županija, Upravni odjel za gospodarstvo, Pula, Splitska 14

Ako se tijekom provedbe aktivnosti vezanih uz stavljanje izvan snage Plana ukaže potreba, u postupak izrade moguće je uključiti i druge sudionike.

X. ROKOVI 

Članak 11.
Za postupak stavljanja izvan snage dijela Plana određuju se sljedeći rokovi:

· za izradu Nacrta prijedloga stavljanja izvan snage Plana - rok 10 dana od isteka roka dostave zahtjeva javnopravnih tijela,

· trajanje javnog uvida u Prijedlog stavljanja izvan snage dijela Plana - rok 8 dana, 
· izrada Izvješća o javnoj raspravi – rok 8 dana

· za izradu Nacrta konačnog prijedloga stavljanja izvan snage dijela Plana - rok 15 dana od izrade Izvješća o javnoj raspravi,

· izrada Konačnog prijedloga stavljanja izvan snage dijela Plana - rok 15 dana

· pribavljanje suglasnosti Ministarstva prostornoga uređenja, graditeljstva i državne imovine na Konačni prijedlog stavljanja izvan snage dijela Plana, prema čl. 108. Zakona – rok 30 dana
· izrada elaborata usvojenog stavljanja izvan snage dijela Plana – rok 15 dana (nakon usvajanja Plana na Vijeću)

Rok za dostavu zahtjeva javnopravnih tijela iz članka 10. ove Odluke iznosi 8 dana od dana zaprimanja Odluke i dopisa.

XI. IZVORI FINANCIRANJA

Članak 12.

Postupak stavljanja izvan snage dijela Plana financirat će se iz sredstava Proračuna Općine Fažana.

XII. ZAVRŠNE ODREDBE 
Članak 13.
Ova odluka objavit će se u „Službenim novinama Istarske županije“ te dostaviti Zavodu za prostorno uređenje Istarske županije.
Članak 14.

Ova odluka stupa na snagu osmog dana od dana objave u „Službenim novinama Istarske županije“.
KLASA: _______
UR.BROJ: _______
Fažana, ______2026.
OPĆINA FAŽANA-FASANA
Općinsko vijeće Općine Fažana-Fasana
Predsjednik

Timotej Pejin
Prilog: PRIKAZ OBUHVATA PLANA KOJI SE STAVLJA IZVAN SNAGE 

1. DPU FAZANA - jug Il (SN Istarske Zupanije 19/06)*za plan na snazi preporuéa se stavijanje izvan snage




(PRIKAZAN NA KARTOGRAFSKOM PRIKAZU PROSTORNOG PLANA „UVJETI ZA KORIŠTENJE, UREĐENJE I ZAŠTITU PROSTORA – PODRUČJA PRIMJENE POSEBNIH MJERA UREĐENJA I ZAŠTITE – 3.4.“, TE PRESLIKA ISTOG NA PRIKAZU 1. „KORIŠTENJE I NAMJENA POVRŠINA“ VAŽEĆEG UPU-a)
O b r a z l o ž e nj e

I. PRAVNA OSNOVA ZA DONOŠENJE OVOG AKTA

Odredba čl. 86. st. 3. Zakona o prostornom uređenju („Narodne novine“ br. 153/13, 65/17, 114/18, 39/19, 98/19, 67/23 i 155/25) propisuje da odluku o izradi prostornog plana lokalne razine donosi predstavničko tijelo jedinice lokalne samouprave.
Temelj za donošenje predmetnog akta je i čl. 38. Statuta Općine Fažana-Fasana („Službene novine Istarske županije“ br. 25/22) kojim je propisano da Općinsko vijeće donosi odluke i druge opće akte koji su mu stavljeni u djelokrug zakonom i podzakonskim aktima.

II. Osnovna pitanja koja se uređuju ovim aktom
Na području Općine Fažana na snazi je Detaljni plan uređenja zona „Fažana jug II“ („Službene novine IŽ“ broj 19/06). Uvidom u Urbanistički plan uređenja naselja Fažana, za koji je u tijeku postupak izmjene i dopune, utvrđeno je da navedeni Detaljni plan uređenja nalazi unutar granica istog obuhvata. 
Prostorno planerski koncept Detaljnog plana uređenja više ne postoji, niti je zakonski moguće unutar granica Urbanističkog plana uređenja razvijati Detaljne planove uređenja, budući se radi o planovima iste razine. 
Uz to, zadnjim izmjenama Prostornog plana uređenja Općine Fažana dana je preporuka o stavljanju van snage navedenog Plana. U skladu s navedenim, Detaljni plan uređenja „Fažana jug“, danas obuhvatom sastavni dio UPU-a naselja Fažana, u potpunosti je potrebno staviti izvan snage, sve kako bi se postupak izrade II ID UPU naselja Fažana mogao nesmetano privesti kraju.
III. FINANCIJSKA SREDSTVA POTREBNA ZA PROVEDBU AKTA

Za provedbu ovog akta nije potrebno osigurati financijska sredstva u proračunu Općine Fažana-Fasana.
PROČELNIK

Dimitrije Švabić
